ועדת הכספים, כנסת 18, פרוטוקול מספר 501, 2010-10-27 00:00

משה גפני: אני מתכבד לפתוח את ישיבת ועדת הכספים.

משה גפני: על סדר היום  תקנות הקרקעות (רכישה לצורכי ציבור) (אגרה בעד הגשת השגה), התשע"א-2010.

אריאל צבי: לפני שנה נעשתה בוועדה עבודה לתיקון פקודת הקרקעות (רכישה לצורכי ציבור).

משה גפני: עבודה גדולה מאוד.

אריאל צבי: עבודה גדולה ומרשימה.

משה גפני: חבר הכנסת ציון פיניאן היה יושב ראש מליאת הוועדה והוא עשה עבודה מצוינת.

משה גפני: כמה ישיבות ישבו על הנושא?

ציון פיניאן: עשר ישיבות, אבל בכל פעם ששר התחבורה פוגש אותי הוא מודה לי ואומר יישר כוח כי הכנסנו לשם את שר התחבורה במקום הנציב העליון, שר האוצר או שר התשתיות הלאומיות.

אריאל צבי: במסגרת התיקון קודם פתרון של הקמת ועדת השגות, ועדה שתדון בתביעות בעלות אופי שמאי שנוגעות לפיצויי הפקעה או לתשלומים אחרים במסגרת ההליכים של השבת הקרקע.

אריאל צבי: מחלוקות כאלה אמורות להיות מיושבות על ידי פורום מיוחד שנקרא ועדת השגות שהוא מוקם בפקודה.

אריאל צבי: שר המשפטים קיבל הסמכה לקבוע בין היתר את שיעור האגרות שישולמו עבור הדיונים בפני ועדת ההשגות הזאת ואלה בעצם התקנות שאנחנו מביאים היום לאישור הוועדה.

אריאל צבי: מדובר בקביעה של הסכום של האגרה שאמורים לשלם מי שמבקש להגיש השגה בפני ועדת ההשגות.

משה גפני: ועדת השגות או שמאי מוסמך.

אריאל צבי: שמאי מכריע.

אריאל צבי: השכר שלו נגזר באופן אחר.

אריאל צבי: הוא נגזר לפי הסכומים והאחוזים.

משה גפני: הייתה לנו מחשבה שאולי הסכום הוא גבוה מדיי.

משה גפני: בכמה כסף מדובר?

אריאל צבי: באגרה הזאת מדובר על 1,059 שקלים.

משה גפני: זה לא יקר?

אריאל צבי: אני אסביר על מה זה מבוסס.

אריאל צבי: את הסכום הזה לקחנו מהסכום שקבוע היום בתקנות בתי המשפט (אגרות) על הגשת תביעה בגין תביעת זכויות במקרקעין.

אריאל צבי: המחשבה הייתה – כך גם הבנו בדיונים – להעביר את ההתדיינויות השמאיות מבית המשפט אל ועדת ההשגות.

אריאל צבי: לכן נאחזנו באותו הסכום שהאדם היה אמור לשלם אם הוא היה מגיש את התביעה שלו לבית המשפט.

משה גפני: זאת האגרה המשולמת בבית המשפט.

אריאל צבי: כן.

אריאל צבי: זאת האגרה שהוא היה משלם בבית המשפט.

ציון פיניאן: זה לגבי כל מי שמגיש השגה.

אריאל צבי: אני יכול להסביר מה ההבדל.

משה גפני: ג'ומס, אני חשבתי שהסכום הוא סכום גבוה, אבל הם טוענים שזאת האגרה שבלאו הכי היה צריך לשלם אם היו הולכים לבית המשפט.

אריאל צבי: אני אסביר עוד משהו.

אריאל צבי: מדובר כאן בהליך - שכמו שאמרתי וכמו שגם עלה בדיוני הוועדה לפני שנה – שהוא בעיקרו	 שמאי.

אריאל צבי: זאת אומרת, העבודה שנעשית היא עבודה שמאית.

אריאל צבי: לו אותו אדם היה הולך לבית המשפט והיה נתקל בשאלה שמאית, מן הסתם היה מתמנה גם שמאי מטעם בית המשפט ואותו אדם היה נושא בשכרו.

אריאל צבי: כאן הוא משלם את האגרה הזאת ובסופו של דבר  בוועדה הזאת גם חבר שמאי מכריע וגם שמאי מטעם המדינה, מטעם השמאי הממשלתי הראשי.

ציון פיניאן: שכרו של השמאי משולם על ידי המדינה.

אריאל צבי: אני מסביר שבסופו של דבר אותו אדם מקבל עבודה שמאית.

אריאל צבי: בסופו של דבר החלטת הוועדה אמורה ברוב המקרים לכלול גם שומה שתהווה בסיס להחלטה שלה.

אריאל צבי: לכן בסופו של דבר אנחנו לא חושבים שהבן אדם מפסיד.

ציון פיניאן: אז ביקשנו שאולי זה יחול על הרשויות המקומיות.

ענת מימון: ההשגות?

ענת מימון: קבענו את זה רק לגבי סכום הפיצויים.

אריאל צבי: נכון.

אריאל צבי: קבענו בסוף גם איזושהי הוראת תחולה.

ענת מימון: לגבי הרשויות המקומיות, דחינו את התחולה.

ציון פיניאן: ברשויות נושא השמאות הוא בגדר תוהו ובוהו וחושך על פני תהום.

ענת מימון: הן היו צריכות זמן להתארגן ולבדוק, ולכן נתנו להן דחייה.

ענת מימון: חשוב לציין שכן בדקנו מול השמאים והסכומים שם הם הרבה יותר גבוהים.

אריאל צבי: נכון.

משה גפני: איפה עומד נושא הקמת הוועדה?

אריאל צבי: אנחנו כבר הכנו את התקנות והן הועברו להתייעצות השרים הרלוונטיים.

אריאל צבי: משרד המשפטים מתארגן בהתאם.

משה גפני: מה זה מתארגן בהתאם?

משה גפני: יש לך צפי מתי זה יוקם?

אריאל צבי: לא, אין לי צפי, אבל אני מאמין שזה יהיה בחודשים הקרובים.

אריאל צבי: זה לא אמור להיגרר כי אנחנו נכנסים לישורת האחרונה.

אריאל צבי: אין לנו שום סיבה לעכב את זה.

משה גפני: רבותיי, אנחנו מצביעים.

משה גפני: תקנות הקרקעות (רכישה לצורכי ציבור) (אגרה בעד הגשת השגה), התשע"א-2010 –